KOMISSION PÄÄTÖS,
tehty 17 päivänä maaliskuuta 1995,
metyylibromidin tuotanto- ja tuontikiintiöistä, bromifluorihiilivetyjen tuontikiintiöistä sekä kloorifluorihiilivetyjen kulutuskiintiöistä ajanjaksolle 1 päivästä tammikuuta 31 päivään joulukuuta 1995 (95/107/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon otsonikerrosta ohentavista aineista 15 päivänä joulukuuta 1994 annetun neuvoston asetuksen (EY) N:o 3093/94 (1),
sekä katsoo, että
asetuksen (EY) N:o 3093/94 7 artiklan 1 kohdassa säädetään, että 4 artiklan 8 kohdan soveltamista rajoittamatta muiden valvottujen aineiden kuin osapuolten hyväksymän tekniikan avulla tuhottaviksi tarkoitettujen, muiden kemikaalien valmistuksen raaka-aineiksi tarkoitettujen tai karanteeniin ja esikuljetukseen tarkoitettujen, kolmansista maista tuotujen valvottujen aineiden, joita tässä päätöksessä ovat metyylibromidi, bromifluorihiilivedyt ja kloorifluorihiilivedyt, luovuttamiseen vapaaseen liikkeeseen yhteisössä on sovellettava määrällisiä rajoja ja että näitä rajoja voidaan muuttaa 7 artiklan 3 kohdan mukaisesti,
näiden määrällisten rajojen korottaminen ei saa johtaa siihen, että valvottujen aineiden kulutus yhteisössä ylittää Montrealin pöytäkirjan mukaisesti vahvistetut, otsonikerrosta ohentavia aineita koskevat määrälliset rajat,
näiden määrällisten rajojen korottamisesta johtuvat määrät jaetaan hakijoille, jotka aikovat tuoda maahan käytettyjä tai kierrätettyjä aineita, muiden aineiden tuotannon raaka-aineiksi tarkoitettuja aineita taikka osapuolten hyväksymän tekniikan avulla tuhottavaksi tarkoitettuja aineita tavalla, josta ei aiheudu lisärasitusta ympäristölle,
muista kuin Montrealin pöytäkirjan allekirjoittajamaista tuotujen bromifluorihiilivetyjen laskeminen vapaaseen liikkeeseen yhteisössä kielletään edellä mainitun asetuksen 8 artiklan mukaisesti yhden vuoden kuluttua pöytäkirjaan tehdyn toisen muutoksen voimaantulosta,
asetuksen (EY) N:o 3093/94 7 artiklan 2 kohdan mukaan komission on 16 artiklassa säädettyä menettelyä noudattaen jaettava kiintiöt tuontikiintiöitä hakeneille yrityksille,
komissio on julkaissut ilmoituksen (2) niille, jotka tuovat Euroopan yhteisöön otsonikerrosta ohentavia valvottuja aineita, joita kyseinen asetus koskee, ja on sen johdosta saanut tuontikiintiöitä koskevia hakemuksia,
komissio on julkaissut ilmoituksen (3) niille, jotka tuottavat metyylibromidia Euroopan yhteisössä ja tuovat sitä sinne; komission tarkoituksena on selvittää näiden valmistajien ja tuojien aikaisemman toiminnan yksityiskohdat, jotta se voisi määrittää metyylibromidin kulutuksen yhteisössä vuosina 1991, 1992 ja 1993,
metyylibromidin tuotanto- ja tuontikiintiöitä koskevat hakemukset ylittävät 7 artiklan 2 kohdan mukaisen käytettävissä olevan kokonaismäärän 4,0 prosentilla,
komissio ei siten voi täysin tyydyttää metyylibromidia koskevia hakemuksia, vaan sen on jaettava hakijoille tuotanto- ja tuontikiintiöt ottaen ensisijaisesti huomioon aiotun tuonnin erilaiset ympäristövaikutukset, kunkin hakijan taustan metyylibromidin maahantuojana ja haetut määrät,
siltä osin kuin on kyse metyylibromidista, yksittäisten kiintiöiden jakamisen hakijoille tulee perustua jatkuvuuden, yhdenvertaisuuden ja suhteellisuuden periaatteisiin ottaen huomioon edellä mainittuun ilmoitukseen saatujen vastausten sisältämät historialliset tiedot,
siltä osin kuin on kyse metyylibromidista, tuontikiintiöt jaetaan ensisijaisesti tuojille, jotka komission käsityksen mukaan toimivat suoraan laskuttamalla yhteisön ulkopuolelle sijoittautuneita tuottajia,
siltä osin kuin on kyse metyylibromidista, menettelyä, jolla kiintiöt annetaan ensisijaisesti tuojille, on tarkistettava vuoden 1995 aikana sen selvittämiseksi, pitävätkö yksittäiset jäsenvaltiot järjestelmää käytännössä tasapuolisena,
siltä osin kuin on kyse bromifluorihiilivedyistä, vuonna 1995 ei ole käytännössä määrällisiä tuontirajoituksia; edellä mainitun asetuksen 7 artiklan 2 kohdan mukaisesti on yhdelle yritykselle kuitenkin annettu kiintiö valvontatarkoituksessa,
siltä osin kuin on kyse kloorifluorihiilivedyistä, uuden materiaalin kulutuskiintiöitä dispersiiviseen käyttöön ei ole tällä hetkellä jaettu edellä mainitun asetuksen 4 artiklan 8 kohdan mukaisesti,
uuden aineen ja dispersiiviseen käyttöön mahdollisesti tarkoitetun aineen tuonti aiheuttaa suuremman vaaran ympäristölle kuin uudelleenkäsitellyn tai talteen otetun aineen tuonti muiden aineiden valmistuksen raaka-aineeksi,
siltä osin kuin on kyse kloorifluorihiilivedyistä, uudelleen käsitellyn ja talteen otetun materiaalin tuontikiintiöihin ei sovelleta määrällisiä rajoituksia; joidenkin yritysten hakemia määriä alennettiin, kun niille annettiin tuontikiintiöt vuodelle 1995; vuoden 1996 kiintiöt määräytyvät sen mukaan, miten lähellä vuoden 1995 todellinen tuonti on kyseisenä vuonna haettuja ja kiintiöinä jaettuja määriä,
tuontilisenssit on annettava edellä mainitun asetuksen 6 artiklan mukaisesti, kun tuojan on ensin todettu täyttävän 7, 8 ja 12 artiklan säännökset,
edellä mainitun asetuksen 16 artiklassa säädetään menettelystä, jonka mukaisesti voidaan tehdä kyseisen asetuksen täytäntöönpanoa koskevia päätöksiä, ja
tässä päätöksessä määrätyt toimenpiteet ovat edellä mainitun asetuksen 16 artiklassa säädetyn komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Asetuksen (EY) N:o 3093/94 mukaisesti valvotun ja kyseisen asetuksen liitteessä I olevassa VI ryhmässä mainitun metyylibromidin, joka voidaan laskea vapaaseen liikkeeseen Euroopan yhteisössä vuonna 1995 ja joka tuotetaan yhteisössä tai tuodaan yhteisön ulkopuolelta, määräksi vahvistetaan 11 530 ODP-painotettua tonnia (ODP, ozone-depletion potential, otsonikerrosta ohentava vaikutus).
2. Asetuksen (EY) N:o 3093/94 mukaisesti valvottujen ja kyseisen asetuksen liitteessä I olevassa VII ryhmässä mainittujen bromifluorihiilivetyjen, jotka voidaan laskea vapaaseen liikkeeseen Euroopan yhteisössä vuonna 1995 ja jotka tuodaan yhteisön ulkopuolelta, määräksi vahvistetaan 0,03 ODP-painotettua tonnia.
3. Asetuksen (EY) N:o 3093/94 mukaisesti valvottujen kloorifluorihiilivetyjen, jotka voidaan laskea vapaaseen liikkeeseen Euroopan yhteisössä vuonna 1995 ja jotka tuotetaan yhteisössä tai tuodaan yhteisön ulkopuolelta, määräksi vahvistetaan 7 655 ODP-painotettua tonnia. Kun tuottajat ja tuojat ovat saattaneet markkinoille tai käyttäneet omaan lukuunsa 80 prosenttia tästä määrästä, jäljellä olevaan määrään sovelletaan edellä mainitun asetuksen 4 artiklan 8 kohdassa säädettyjä kiintiöitä. Komissio jakaa nämä kiintiöt kyseisen asetuksen 16 artiklassa säädettyä menettelyä noudattaen.
2 artikla
1. Asetuksen (EY) N:o 3093/94 mukaisesti valvottujen ja liitteen I mukaisesti uudelleenkäsiteltyjen ja talteen otettujen kloorifluorihiilivetyjen, jotka voidaan laskea vapaaseen liikkeeseen Euroopan yhteisössä vuonna 1995 ja jotka tuodaan yhteisön ulkopuolelta, määräksi vahvistetaan 814,89 ODP-painotettua tonnia.
2. Asetuksen (EY) N:o 3093/94 mukaisesti valvottujen ja liitteen I mukaisesti Euroopan yhteisössä vuonna 1995 raaka-aineeksi, hyväksytyn tekniikan avulla tuhottavaksi tai tuotannon siirtoon tarkoitettujen kloorifluorihiilivetyjen, jotka tuodaan yhteisön ulkopuolelta, määräksi vahvistetaan 654,89 ODP-painotettua tonnia.
3 artikla
Metyylibromidin, bromifluorihiilivetyjen ja kloorifluorihiilivetyjen tuontikiintiöiden jako, joka koskee ajanjaksoa 1 päivästä tammikuuta 31 päivään joulukuuta 1995, vahvistetaan tämän päätöksen liitteessä 3 (4).
Yritykset, jotka saavat tuoda valvottuja aineita liitteessä 3 vahvistettujen määrien mukaisesti, luetellaan liitteessä 2.
4 artikla
Tämä päätös on osoitettu liitteessä 2 luetelluille yrityksille.
Tehty Brysselissä 17 päivänä maaliskuuta 1995.